Document ID: 32007D0568

A BIZOTTSÁG HATÁROZATA
(2007. augusztus 20.)
a 2006-os egyesült királyságbeli Newcastle-betegség elleni küzdelemre irányuló biztonsági intézkedésekhez történő közösségi pénzügyi hozzájárulásról
(az értesítés a C(2007) 3891. számú dokumentummal történt)
(Csak az angol nyelvű szöveg hiteles)
(2007/568/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 3. cikke (3) bekezdésére és 4. cikke (2) bekezdésére,
mivel:
(1)
A Newcastle-betegség lehető leggyorsabban történő felszámolásának elősegítése érdekében a Közösség pénzügyi hozzájárulást nyújthat a tagállamra háruló támogatható kiadásokhoz a 90/424/EGK határozat 4. cikkének (2) bekezdésében előírt feltételek szerint.
(2)
A Newcastle-betegség elleni küzdelemre irányuló biztonsági intézkedésekhez történő közösségi pénzügyi hozzájárulásra a 90/424/EGK tanácsi határozat bizonyos járványos állatbetegségek elleni biztonsági intézkedéseire és a kampány közösségi finanszírozására vonatkozó szabályok megállapításáról szóló, 2005. február 28-i 349/2005/EK bizottsági rendelet (2) által megállapított szabályok vonatkoznak.
(3)
2006-ban az Egyesült Királyságban kitört a Newcastle-betegség. E betegség megjelenése komoly veszélyt jelent a Közösség állatállományára.
(4)
2007. április 11-én az Egyesült Királyság előterjesztette a betegség felszámolása kapcsán felmerült költségek utolsó hozzávetőleges becslését.
(5)
Az Egyesült Királyság hatóságai teljes mértékben eleget tettek a 90/424/EGK határozat 3. cikkében és a 349/2005/EK rendelet 6. cikkében előírt műszaki és közigazgatási kötelezettségeiknek.
(6)
A közösségi pénzügyi hozzájárulás kifizetésének az a feltétele, hogy a tervezett fellépéseket ténylegesen végrehajtsák, és a hatóságok az összes szükséges információt átadják a meghatározott határidőn belül.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Közösségi pénzügyi hozzájárulás
(1) Az Egyesült Királyság pénzügyi hozzájárulásban részesülhet a Közösségtől a 2006-os Newcastle-betegség elleni küzdelem biztonsági intézkedéseinek keretében felmerült költségekhez.
(2) A közösségi pénzügyi hozzájárulás a támogatható kiadások 50 %-át jelenti. A hozzájárulást a 349/2005/EK rendeletben előírt feltételek szerint fizetik ki.
2. cikk
Címzett
E határozat címzettje Nagy-Britannia és Észak-Írország Egyesült Királysága.
Kelt Brüsszelben, 2007. augusztus 20-án.

Labels: 18
15
19
6